Eiger

Eiger je  vysoká hora v Bernských Alpách. Spolu so štvortisícovkami Mönch (Mních) a Jungfrau (Panna) tvorí dominantné trojvršie nad centrálnou oblasťou regiónu Berner Oberland. Prvá zmienka v latinčine ako „mons Egere“. Geologicky pozostáva z druhohorných vápencov. Slávu mu priniesla jeho severná stena – Eiger Nordwand, ktorá je najväčšou stenou Álp a písala sa v nej história horolezectva. 

Vnútrom hory (tunelom) vedie zubačka Grindelwald – Jungfraujoch, ktorá má v kopci dve zastávky a okná s vyhliadkou do steny, využívané aj pri záchrankách.

V r. 2006 sa vých. stenou zrútilo vyše pol milióna kubických metrov skál, nikto nebol zranený.

Výstupy normálkami 
 Prvovýstup uskutočnil Ír Charles Barrington s Grindelwaldskými horskými vodcami Christianom Almerom a Petrom Bohrenom 11. 8. 1858 západným svahom, obťažnosť II. Dnes sa táto najľahšia trasa začína od stanice zubačky "Eigergletscher ()," cca 8 hod (časy pre výborne trénovaných!).

 Severovýchodný hrebeň – Mittelegi. Od chaty Mittellegihütte () cca 5 hod., III, dlhé úseky po fixných lanách.

 Južný hrebeň. Od Mönchsjochhütte () 6 hod., III.

Severná stena – Nordwand 

Obvykle sa uvádza relat. výška , ale z toho je cca  lezeckých, bez spodnej sutiny.

Pri pokuse o výstup stenou v r. 1935 zahynuli dvaja horolezci (na mieste nazvanom bivak smrti). V roku 1936 na tomto mieste zahynula rakúsko-nemecká štvorica o ktorej bol v roku 2007 natočený dokument The Beckoning Silence. Švajčiarske úrady nato vydali zákaz výstupov stenou, zrušený neskôr súdne. Stena získala prezývku „Mordwand“.

Prvý výstup sa podaril v r. 1938 dvom nemeckým – Anderl Heckmair, Ludwig Vörg a dvom rakúskym horolezcom –  Heinrich Harrer a Fritz Kasparek. Do steny nastúpili zvlášť, ale Hitlerovské Nemecko to potom chcelo politicky zneužiť počas Anschlussu Rakúska. Harrer o prvovýstupe napísal knihu „die Weisse Spinne“ (Biely pavúk, podľa názvu firnového poľa v hornej časti steny, pozri „Spider“ na obr. vpravo).

Prvý zimný výstup uskutočnili v r. 1961 Toni Hiebeler, Walter Almberger, Anderl Mannhard a Toni Kinshofer. Pravda, nastúpili do steny cez šachtu zubačky.

Iné zaujímavé výstupy cez Nordwand 
 1947 Druhý výstup uskutočnili Lionel Terray and Louis Lachenal.
 1952 Štvrtý výstup zrealizovali dve družstvá, ktoré sa náhodou stretli v stene. Jedno viedol Hermann Buhl, s ním liezol  Sepp Jöchler a dvaja Nemci, druhé Gaston Rébufatt plus štyria. Subjektívne popisy v knihách sa zábavne líšia.
 1961 prvý čs. výstup R. Kuchař, Z. Zibrín, Heckmairovou cestou.
 1963 Prvé sólo Michel Darbellay, za cca 18 hod.
 1964 Prvý ženský výstup D. Voogová (a F. Bittner).
 1966 Direttissima, ktorú v zime dokončili Haston, Lehne, Votteler and Hupfauer po smrti spolulezca J. Harlina.
 1974 Reinhold Messner a Peter Habeler za 10 hodín.
 1976 Prvý letný priestup Harlinovou cestou – čs. družstvo P. Bednařík, P. Cicvárek, J. Sochor, P. Ševčík.
 1976 Čs. prvovýstup v pravej časti steny S. Kysilková, P. Plachecký, J. Rybička, J. Šmíd – tzv. Tschechenroute I (česká cesta I).
 1978 Čs. zimný prvovýstup v ľavej časti steny J. Flejberk, J. Rybička, J. Šmíd, M. Šmíd, Tschechenroute II.
 1983 Zimný sólový prvovýstup ideálnou direttissimou P. Pochylý, Pochylý route.
 1983 Rakúšan T. Bubendorfer vysóloval stenu bez lana za 4 hod. 50 min.
 2008 Švajčiar Ueli Steck prekonal vlastný rýchlostný rekord, vysóloval stenu za 2 hod. 47 min. a 33 sek.
 2011 Švajčiarsky horolezec Dani Arnold vytvoril nový rýchlostný rekord, ktorého hodnota je 2 hod. 28 min.
 2015 Ueli Steck opäť najrýchlejší v severnej stene Eigeru. Nový rekord má hodnotu 2 hod. 22 min. a 50 sek.
 
Dnes vedie stenou vyše 20 ciest.

Panoráma

Trilógia 
Severné steny Grandes Jorasses, Matterhornu a Eigeru sa označujú aj ako "magický triptych." Často sa zabúda, že prvým slovenským horolezcom, ktorý ho dokončil bol Zdeno Zibrín v r. 1961. Až dlho po ňom Hámor a Jackovič (1995). Prvé zimné sólo všetkých troch preliezol Ivano Ghirardini v zime 1977 – 78.

Referencie 
 I. Dieška: Horolezectvo - Encyklopédia, Šport 1989.
 M. Šmíd: Ze života horolezce, Olympia 1991.
 G. Rébuffat: Hviezdy a búrky, Osveta 1956.
 H. Buhl: Od Álp po Himaláje, Šport 1965.

Iné projekty

Externé odkazy 
 Hámorova a Jackovičova Trilógia 1993 – 95 
 Zraz prvovýstupcov 
 O Pochylom, Eigeri, etc. 
 Pokus o českú cestu I v r. 1996 
 Műller a Cicvárek v pravej časti Eigerwand
 Ueli Steck opäť najrýchlejší v severnej stene Eigeru

Vrchy vo Švajčiarsku
Vrchy v Alpách
Trojtisícovky vo Švajčiarsku
Geografia kantónu Bern